Mini-begroting: Groeiende staatskuld, groter begrotingstekorteMinister Tito Mboweni. Foto: Parlement Tito Mboweni, minister van finansies, het Woensdagmiddag sy eerste mediumtermynbegroting gelewer. Mboweni het sy toespraak begin deur te sê dit het ŉ moeilike tyd geword vir gewone Suid-Afrikaners weens stygings in onder andere elektrisiteit- en brandstofpryse. “Die werkloosheidsyfer is onaanvaarbaar hoog en swak dienslewering en korrupsie het die armes die hardste geslaan.” Mboweni het gesê die mediumtermynbegroting word aangebied teen die agtergrond van die tegniese resessie waarin Suid-Afrika hom bevind. “Die ekonomiese verwagtinge ten tyde van die begrotingsrede in Februarie 2018 het nie gerealiseer nie.” Volgens Mboweni sal ontwikkelende lande se ekonomieë na verwagting met 4,7% groei in 2018 en 2019. Suid-Afrika se groeivooruitskatting vir 2018 is intussen afwaarts aangepas van 1,5 tot 0,7%. “Groei sal na verwagting geleidelik herstel tot oor 2% in 2021 soos vertroue terugkeer en die tempo van beleggings toeneem.” Minister Tito Mboweni met sy aankoms by die parlement, Mboweni het hierna na pres. Cyril Ramaphosa se vyf maatreëls om die ekonomie te stimuleer verwys. Rakende hervormings om die ekonomie te laat groei het Mboweni gesê die heropbou van vertroue sal beleggings uit die private sektor ontsluit. “Beleggers wil weet dat ons beleide duidelik en konsekwent is. Ons moet ophou om in teenstrydige terme te praat.” Oor die herprioritisering van openbare besteding om groei en werkskepping te ondersteun, het Mboweni gesê staatsbesteding sal na verwagting sowat R590 000 miljard oor die mediumtermyn beloop. Besteding gaan dus steeds vinniger as inflasie toeneem. Dit is baie geld. Ons kan meer daarmee doen.” Mboweni het gesê daar sal oor die volgende drie jaar na verwagting R855,2 miljard op infrastruktuur bestee word, waarvan R370,2 miljard op staatsbeheerde maatskappye. Mboweni het ook gesê daar sal in munisipale infrastruktuur belê word. Minister Tito Mboweni. Foto: Parlement Volgens Mboweni sal die grootste deel van die begroting op die mediumtermyn op onderwys, gesondheid en maatskaplike ontwikkeling bestee word. Die minister het gesê die regering bly verbind tot sy doel om skuld in verhouding tot BBP te stabiliseer en te verminder. “In die afgelope paar maande het verslegtende ekonomiese prestasie, ŉ tekort aan inkomste en ’n swakker rand alles bygedra tot hoër skuldprojeksies. Die gekonsolideerde begrotingstekort word in 2018/19 op 4% geraam. Tydens die begrotingsrede vroeër vanjaar is dit op 3,6% van die BBP geraam. Volgens Mboweni sal bruto skuld na verwagting teen 2023/24 stabiliseer op 59,6% van die BBP. Volgens Mboweni sal die belastingtekort na verwagting sowat R27,4 miljard minder wees as verwag. Daar word ook belastingtekorte van R24,7 miljard in 2019/20 en R33 miljard in 2020/21 verwag. Mboweni se volledige toerspraak kan hier gelees word.